**Europski tjedan programiranja od 6. do 21. listopada slavi šesti rođendan: pripremite se, sudjelujte i naučite stvarati programiranjem!**

Europa poboljšava digitalne vještine svojih građana – šesto izdanje Europskog tjedna programiranja održava se od 6. do 21. listopada 2018. Pridružite se proslavi i naučite se izraziti programerskim jezikom. Okušajte se u stvaranju aplikacije, igre, *web*-mjesta, interaktivne priče ili, zašto ne, u sastavljanju hardvera ili pokretanju robota. Organizirajte događanja posvećena programiranju za svoje roditelje, djedove i bake, prijatelje, djecu ili kolege kako bi bolje razumjeli digitalni svijet i u njemu sudjelovali.

[Europski tjedan programiranja](http://codeweek.eu/) društvena je inicijativa koju vode volonteri, koji u ulozi [ambasadora Tjedna programiranja](http://events.codeweek.eu/ambassadors) u svojim zemljama promiču programiranje, računalno razmišljanje i s time povezane aktivnosti.

Cilj je inicijative pokazati kako programiranjem realizirati vlastite ideje, povećati vidljivost programiranja i okupiti motivirane osobe u cilju zajedničkog učenja. Svatko može organizirati događanje povezano s Tjednom programiranja (škole, neprofitne organizacije, poduzeća, knjižnice, programerski klubovi) i uvrstiti ga na zemljovid na *web*-stranici [codeweek.eu](http://codeweek.eu/) koja služi kao katalog inicijativa u području programiranja.

U okviru inicijative Tjedan programiranja od 2013. organizirano je više od 33 000 događanja posvećenih programiranju u više od 50 zemalja u Europi i izvan nje.  Od više od milijun sudionika 2016. njih 46 posto bile su žene i djevojke.

**Sudjelujte u tjednu programiranja**

* [Organizirajte](http://events.codeweek.eu/guide/) vlastito **događanje posvećeno programiranju** i uvrstite ga na [zemljovid](http://events.codeweek.eu/)!
* Proučite naš [Vodič u sedam koraka](https://www.slideshare.net/alessandrobogliolo/europe-code-week-in-the-classroom-teacher-guide) i [videovodiče](http://codeweek.eu/resources/); neki su dostupni i na hrvatskom.
* Nemate računalo? Sudjelujte u izvanmrežnim aktivnostima, kao što je [CodyRoby](http://codeweek.it/codyroby/).
* Proučite [zemljovid s događanjima u okviru Europskog tjedna programiranja](http://events.codeweek.eu/) i **sudjelujte** u događanju posvećenom programiranju.
* Obratite se [ambasadoru](http://events.codeweek.eu/ambassadors/)  Tjedna programiranja u svojoj zemlji.
* **Podijelite informacije** na [Facebooku](https://www.facebook.com/codeEU) i [Twitteru](https://twitter.com/CodeWeekEU).
* **Izazov** – Tjedan programiranja za sve ([CodeWeek4All challenge)](http://codeweek.eu/codeweek4all/) **–** pozovite svoju školu da prihvati izazov i *sve* učenike uključi u događanja posvećena programiranju te tako od Europske komisije dobije Pohvalnicu za programersku pismenost.

**Kontekst**

U okviru jedinstvenog digitalnog tržišta Europska komisija promiče razne inicijative usmjerene na poboljšanje digitalnih vještina radne snage i građana, primjerice u okviru [Koalicije za digitalne vještine i radna mjesta](https://ec.europa.eu/digital-single-market/en/digital-skills-jobs-coalition) i Europskog tjedna programiranja. Komisija podržava komunikacijske aktivnosti i dvaput godišnje organizira sastanak ambasadora Tjedna programiranja.

Web-mjesto:       [CodeWeek.eu](http://codeweek.eu/)

Blog:                   <http://blog.codeweek.eu/>

prezentacije, obrazovni materijali, grafički sadržaji: https://codeweek.eu/resources/